Mikä on VPN ja mihin sitä käytetään?
Tags: beginners, security, tutorial
Published: 2022-07-20 08:20:20

## Mikä VPN on?
Virtuaalinen erillisverkko, eli VPN (Virtual Private Network), luo salatun yhteyden laitteesta yhdistettyyn verkkoon. Salauttu yhteys tarkoittaa sitä, että laitteesta lähetetty tieto, mikä on luettavassa muodossa (eli samaan tyyliin kuin tämä blogiteksti: selkokielistä) muunnetaan muotoon, jota voi lukea vain jos tietää salausavaimen. Tätä salausavainta käytetään datan salaamiseen ja salaamisen purkamiseen.

VPN:n kautta lähettämäsi data ei siis ole niin helposti ulkopuolisten luettavissa. VPN:n käyttöä kannattaa harkita erityisesti, jos käyttää julkisia WiFi yhteyksiä, esimerkiksi kahviloissa tai kirjastoissa. Datan salaamisen lisäksi VPN piilottaa IP osoitteesi, minkä ansiosta ulkopuolisten olisi erittäin vaikeaa saada selville mitä olet selaillut internetissä.

Ilman VPN yhteyttä verkkorikolliset, tai esimerkiksi firma joka tarjoaa yleisen WiFin, voisi nähdä mitä linkkejä klikkaat, millaisia keskusteluja käyt pikaviestimissä, mitä tiedostoja lataat, voisi nähdä tietoja pankistasi, ja niin edelleen.

## Kuinka VPN toimii?
Kuten mainitsin aiemmin, VPN ensin salaa datan lokaalisti laitteessasi. Sen jälkeen data lähetetään verkon yli VPN palveluntarjoajallesi, joka välittää datan verkkosivulle johon olit yhdistämässä.

Tästä johtuen vaikutat olleen yhdistettynä samaan verkkoon kuin VPN palveluntarjoajasi on, eli voisit esimerkiksi katsoa aluerajattuja tv-sarjoja, esimerkiksi Netflix USA:n valikoimasta. (Osa VPN palveluntarjoajien IP osoitteista on estetty, eli tämä ei välttämättä aina toimi.)

## Onko VPN:n käytöstä haittaa?
VPN:n käytössä on myös huonoja puolia. Koska kaikki data lähetetään VPN palveluntarjoajan kautta, yhteys voi olla hitaampi kuin ilman VPN yhteyttä. Tästä syystä otan VPN yhteyden pois päältä esimerkiksi silloin, kun lataan uutta peliä, jonka olen ostanut. Muuten latauksessa saattaisi kestää turhan kauan.

Joskus VPN myös menettää yhteyden, mikä johtaa siihen ettei nettiyhteys toimi. Tämä oli ainakin aluksi turhauttavaa, kun en ymmärtänyt mistä netin katkeaminen johtui. Lähes poikkeuksetta tilanne on korjautunut uudelleenkäynnistämällä VPN.

Joskus myös esimerkiksi Google on estänyt hakuni johtuen liian suuresta yhteyspyyntöjen määrästä lyhyen ajan sisällä. Tämä on myös korjautunut sillä, että käyttää VPN yhteyden hetkeksi pois päältä.

## Kuinka valita hyvä VPN palveluntarjoaja?
Mielestäni tärkeintä on, että pystyt luottamaan valitsemaasi VPN palveluntarjoajaan. He kuitenkin pystyvät periaatteessa näkemään datan jonka lähetät heidän kauttansa. Kannattaa siis lukea arvosteluja ja sen kautta tehdä päätös.

Toinen päätökseen vaikuttava asia on se, kuinka tulisit VPN yhteyttä käyttämään? Käytätkö sitä pelkästään tietokoneella, vai haluaisitko sen myös puhelimeesi? Haluatko lähettää kaiken VPN:n kautta, vai käyttää sitä vain välillä esimerkiksi pankkipalveluita käyttäessä?

Jotkut VPN palveluntarjoajat antavat myös ilmaisen kokeilujakson heidän palveluilleen, mikä auttaa päätöksenteossa.

Tässä on muutama palveluntarjoaja josta olen kuullut, ja joiden sivusto on nähtävissä myös suomeksi:
[ExpressVPN](https://www.expressvpn.com/fi)
[NordVPN](https://nordvpn.com/fi/)
[Freedome](https://www.f-secure.com/fi/home/products/freedome)

Ja täytyy sanoa tähän, että vaikka olen nykyään töissä WithSecurella (entinen F-Secure), niin en pelkästään sen takia listannut heidän Freedome palveluaan tähän. Olin käyttänyt Freedomea jo pari vuotta ennen kuin aloitin siellä työt ja olen ollut tyytyväinen palveluun :)

## Yhteenveto
Eli yhteenvetona:
- VPN auttaa piilottamaan selaushistoriasi, IP osoitteesi, sijaintisi ja muun verkkoaktiivisuutesi
- VPN käyttää salattua yhteyttä jonka ansiosta tietosi pysyy yksityisenä
- VPN yhteyden käyttämistä kannattaa erityisesti harkita, jos käyttää julkisia WiFi yhteyksiä

Toivottavasti tämä blogipostaus auttoi sinua ymmärtämään, kuinka VPN toimii! Jos sinulla on antaa muita vinkkejä liittyen VPN käyttöön, jätä ihmeessä kommenttia!

Voit myös seurata minua Instagramissa [@whatminjahacks](https://www.instagram.com/whatminjahacks/), jos olet kiinnostunut näkemään millaista työni kyberturvallisuuden parissa on!

### Lähteet
[CISCO - What is a VPN?](https://www.cisco.com/c/en_in/products/security/vpn-endpoint-security-clients/what-is-vpn.html)
[Norton - What is encryption and how does it protect your data?](https://us.norton.com/internetsecurity-privacy-what-is-encryption.html)